**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄ - ΣΥΝΟΔΟΣ Γ΄**

**ΔΙΑΡΚΗΣ ΕΠΙΤΡΟΠΗ ΕΘΝΙΚΗΣ ΑΜΥΝΑΣ ΚΑΙ ΕΞΩΤΕΡΙΚΩΝ ΥΠΟΘΕΣΕΩΝ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 12 Οκτωβρίου 2017, ημέρα Πέμπτη και ώρα 11.45΄, στην Αίθουσα «Προέδρου Αθανασίου Κωνστ. Τσαλδάρη» (223) του Μεγάρου της Βουλής, συνήλθε σε συνεδρίαση η Διαρκής Επιτροπή Εθνικής Άμυνας και Εξωτερικών Υποθέσεων, υπό την προεδρία του Προέδρου αυτής, κ. Κωνσταντίνου Δουζίνα, με θέμα ημερήσιας διάταξης:

Επεξεργασία και εξέταση του σχεδίου νόμου του Υπουργείου Εξωτερικών «Κύρωση της Ενισχυμένης Συμφωνίας Εταιρικής Σχέσης και Συνεργασίας μεταξύ της Ευρωπαϊκής Ένωσης και των Κρατών Μελών της, αφενός, και της Δημοκρατίας του Καζαχστάν, αφετέρου».

Στη συνεδρίαση παρέστησαν ο Αναπληρωτής Υπουργός Εξωτερικών, κ. Γεώργιος Κατρούγκαλος, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Βαγιωνάκη Βάλια, Καστόρης Αστέριος, Δέδες Γιάννης, Δουζίνας Κωνσταντίνος, Δρίτσας Θοδωρής, Εμμανουηλίδης Δημήτριος, Καραγιαννίδης Χρήστος, Κυρίτσης Γεώργιος, Μουσταφά Μουσταφά, Μπαλλής Συμεών, Μπαλτάς Αριστείδης, Γεννιά Γεωργία, Ξυδάκης Νικόλαος, Αντωνίου Χρήστος, Ρίζος Δημήτρης, Σπαρτινός Κώστας, Σταματάκη Ελένη, Τελιγιορίδου Ολυμπία, Τζαμακλής Χαρίλαος, Τριανταφύλλου Μαρία, Βέττας Δημήτριος, Αναστασιάδης Σάββας, Δαβάκης Αθανάσιος, Καββαδάς Αθανάσιος, Κεδίκογλου Συμεών (Σίμος), Κουκοδήμος Κωνσταντίνος, Κουμουτσάκος Γεώργιος, Τασούλας Κωνσταντίνος, Τσιάρας Κωνσταντίνος, Λοβέρδος Ανδρέας, Κούζηλος Νικόλαος, Παππάς Χρήστος, Λαμπρούλης Γεώργιος, Βαρδαλής Αθανάσιος, Σαρίδης Ιωάννης και Δανέλλης Σπυρίδων.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Καλημέρα σας, κυρίες και κύριοι συνάδελφοι. Ξεκινάει η συνεδρίαση της Διαρκούς Επιτροπής Εθνικής Άμυνας και Εξωτερικών Υποθέσεων για την επεξεργασία και εξέταση του σχεδίου νόμου του Υπουργείου Εξωτερικών «Κύρωση της Ενισχυμένης Συμφωνίας Εταιρικής Σχέσης και Συνεργασίας μεταξύ της Ευρωπαϊκής Ένωσης και των Κρατών Μελών της, αφενός, και της Δημοκρατίας του Καζαχστάν, αφετέρου».

Προτείνω να μιλήσουν οι Εισηγητές και Ειδικοί Αγορητές για 8 λεπτά, με κάποια ανοχή και 4 λεπτά, εφόσον υπάρξουν και εγγεγραμμένοι συνάδελφοι Βουλευτές - μέλη της Επιτροπής. Τον λόγο έχει η κυρία Σταματάκη.

ΕΛΕΝΗ ΣΤΑΜΑΤΑΚΗ (Εισηγήτρια του ΣΥ.ΡΙΖ.Α.): Ευχαριστώ πολύ, κύριε Πρόεδρε. Κυρίες και κύριοι συνάδελφοι, συζητάμε σήμερα το σχέδιο νόμου για την κύρωση της Ενισχυμένης Συμφωνίας μεταξύ των μελών της Ευρωπαϊκής Ένωσης και της Δημοκρατίας του Καζαχστάν. Οι σχέσεις μεταξύ Ευρωπαϊκής Ένωσης και Καζακστάν βασίζονται στη Συμφωνία Εταιρικής Σχέσης και Συνεργασίας, που υπογράφηκε τον Ιανουάριο του 1995 και τέθηκε σε ισχύ από το 1999. Από τον Ιούλιο του 2011, ξεκίνησαν διαπραγματεύσεις για την αναβάθμιση και τον εκσυγχρονισμό του συμβατικού πλαισίου, αποτέλεσμα των οποίων είναι το σχέδιο νόμου, που συζητάμε σήμερα.

Η στρατηγική της Ευρωπαϊκής Ένωσης για την Κεντρική Ασία αποσκοπεί στην επίτευξη σταθερότητας και ευμάρειας, προωθώντας παράλληλα ανοιχτές κοινωνίες, το κράτος δικαίου, τον εκδημοκρατισμό και τη συνεργασία για την ενεργειακή ασφάλεια και διαφοροποίηση. Το Ευρωπαϊκό Κοινοβούλιο έχει επισημάνει τη σημασία των ανθρωπίνων δικαιωμάτων, της χρηστής διακυβέρνησης και της κοινωνικής ανάπτυξης στην περιοχή αυτή. Τα επίπεδα της ανάπτυξης και του εκδημοκρατισμού στις χώρες της Ασίας διαφέρουν σε μεγάλο βαθμό και η Ευρωπαϊκή Ένωση προσαρμόζει την προσέγγισή της, αναλόγως.

Το Καζαχστάν είναι μια μεγάλη χώρα, παραγωγός πετρελαίου και παρά την πτώση των τιμών του πετρελαίου το 1915 η οικονομία του παραμένει σταθερή. Η Ευρωπαϊκή Ένωση είναι ο μεγαλύτερος επενδυτής στο Καζακστάν. Καλύπτει σχεδόν το 50% των συνολικών άμεσων ξένων επενδύσεων στη χώρα.

Καταρχάς, η Συμφωνία, που συζητάμε σήμερα, περιλαμβάνει τις συνήθεις ευρωπαϊκές ρήτρες για τα ανθρώπινα δικαιώματα, τα διεθνή ποινικά δικαστήρια, τα όπλα μαζικής καταστροφής, τον ελαφρύ οπλισμό και την τρομοκρατία. Η νέα Συμφωνία προβλέπει, επίσης, συνεργασία στους τομείς υγείας, περιβάλλοντος, ενέργειας, κλιματικής αλλαγής, φορολογίας, εκπαίδευσης, πολιτισμού, εργασίας, σε κοινωνικά ζητήματα, στην επιστήμη, στην τεχνολογία και στις μεταφορές. Επιπρόσθετα, καλύπτει τη νομοθετική συνεργασία, το κράτος δικαίου, το «ξέπλυμα μαύρου χρήματος», την καταπολέμηση χρηματοδότησης της τρομοκρατίας, το οργανωμένο έγκλημα και τη διαφθορά.

Επιπλέον, η Συμφωνία περιλαμβάνει ένα ουσιώδες τμήμα εμπορικού ενδιαφέροντος με σημαντικές δεσμεύσεις, σε διάφορους τομείς εμπορικής πολιτικής. Συγκεκριμένα, το νομοσχέδιο περιλαμβάνει 7 τίτλους, τους οποίους περιγράφει το Πλαίσιο Συμφωνίας και δύο τίτλους σχετικά με την εφαρμογή της Συμφωνίας.

Το πλαίσιο μπορούμε να το κατηγοριοποιήσουμε σε τρεις βασικούς άξονες. Ο πρώτος άξονας περιλαμβάνει τους Τίτλους 1 και 2 και αφορά στον πολιτικό διάλογο και τη συνεργασία στον τομέα της εξωτερικής πολιτικής και της πολιτικής ασφάλειας.

Ο δεύτερος άξονας περιλαμβάνει τον Τίτλο 3 και αφορά στο εμπόριο και τις επιχειρήσεις.

Ο τρίτος άξονας περιλαμβάνει τους Τίτλους 4,5,6 και 7 και αφορά στη συνεργασία στους υπόλοιπους τομείς, δηλαδή δημοσιονομικά, ενέργεια, δικαιοσύνη, εκπαίδευση, πολιτισμός, έρευνα και καινοτομία, αθλητισμός και χρηματοδοτική τεχνική.

Με τον 1ο Τίτλο, τα Μέρη δεσμεύονται να τηρούν τις Συνθήκες της Ευρωπαϊκής Ένωσης σε ό,τι αφορά στο σεβασμό των δημοκρατικών αρχών και των ανθρωπίνων δικαιωμάτων και της αρχής της ελεύθερης οικονομίας.

Με το 2ο Τίτλο, τα Μέρη συμφωνούν στον αποτελεσματικό πολιτικό διάλογο, στην αποτελεσματική προστασία των ανθρωπίνων δικαιωμάτων και του κράτους δικαίου. Ρυθμίζεται η συνεργασία στην πρόληψη συγκρούσεων και τη διαχείριση κρίσεων, την περιφερειακή σταθερότητα, τον έλεγχο των όπλων, την πυρηνική ασφάλεια, την καταπολέμηση της τρομοκρατίας και του παράνομου εμπορίου όπλων.

Ο 3ος Τίτλος αποτελείται από 184 άρθρα, που χωρίζονται σε τέσσερα Κεφάλαια. Οι εμπορευματικές συναλλαγές προσαρμόζονται, σύμφωνα με τη Γενική Συμφωνία Δασμών και Εμπορίου του 1994 και της Συνθήκης του Παγκόσμιου Οργανισμού Εμπορίου. Επιπλέον, εμβαθύνεται η συνεργασία στον τελωνειακό τομέα για τη βελτίωση του τελωνειακού δικαίου, την εναρμόνιση και την απλούστευση των διαδικασιών, σύμφωνα με τις διεθνείς συμβάσεις. Καθορίζεται το πλαίσιο των αρχών που διέπουν τα μέτρα φυτοϋγειονομικής προστασίας και τα ζητήματα καλής μεταχείρισης ζώων στο πλαίσιο των εμπορικών συναλλαγών. Βελτιώνονται, επίσης, οι όροι που διέπουν τις συναλλαγές στον τομέα των υπηρεσιών. Συγκεκριμένα, τα Μέρη καταβάλλουν προσπάθεια για την περαιτέρω ελευθέρωση της εγκατάστασης και της διασυνοριακής παροχής υπηρεσιών και ρυθμίζουν την προσωρινή παραμονή φυσικών προσώπων στην επικράτειά τους. Εκτός της παροχής υπηρεσιών, το κάθε Μέρος επιφυλάσσει στις θυγατρικές και στα υποκατάστατα νομικά πρόσωπα του άλλου Μέρους, ευνοϊκή μεταχείριση για τους λόγους και τους τομείς, που είναι στην αρμοδιότητά του. Οι ρυθμίσεις ισχύουν και για τις υπηρεσίες θαλάσσιων μεταφορών, ενώ το πλαίσιο για τις οδικές και σιδηροδρομικές εξωτερικές πλωτές μεταφορές – και ενδεχομένως τις αεροπορικές μετακινήσεις – μπορεί να καθοριστεί μέσω ειδικών Συμφωνιών.

Το σχέδιο νόμου περιλαμβάνει την προστασία των πνευματικών δικαιωμάτων και την προστασία των γεωγραφικών ενδείξεων. Τα Μέρη συμμορφώνονται με τις διεθνείς συνθήκες για τα εμπορικά σήματα. Επίσης, ορίζεται η ελεύθερη κυκλοφορία υπηρεσιών πληροφόρησης και επιβολή των δικαιωμάτων διανοητικής ιδιοκτησίας στο ψηφιακό περιβάλλον. Σχετικά με τις δημόσιες συμβάσεις, δίνεται η δυνατότητα σύναψης σύμβασης προμήθειας για δημόσιους σκοπούς, αγαθών και υπηρεσιών. Συγκεκριμένα, ορίζονται οι προϋποθέσεις και ρυθμίζονται με τα αντίστοιχα άρθρα.

Στον τομέα της ενεργείας, αφού διασφαλίζονται τα κυριαρχικά δικαιώματα του κάθε Μέρους, ρυθμίζονται ζητήματα σχετικά με την αναζήτηση, εξερεύνηση ή παραγωγή υδρογονανθράκων από το ένα Μέρος στη γεωγραφική περιοχή του άλλου και η χορήγηση αδειών ή άλλων μορφών έγκρισης.

Ο 4ος Τίτλος εμβαθύνει στο πλαίσιο της βιώσιμης ανάπτυξης, τον οικονομικό διάλογο, τη συνεργασία στον τομέα των δημόσιων οικονομικών, της φορολογίας και των στατιστικών στοιχείων. Επιπλέον, στη συνεργασία στον τομέα της ενέργειας, είτε από υδρογονάνθρακες είτε από ανανεώσιμες πηγές ενέργειας.

Ο 5ος Τίτλος περιλαμβάνει μία σειρά διατάξεων σχετικά με το κράτος δικαίου, το σεβασμό των ανθρωπίνων δικαιωμάτων και των ελευθεριών. Νέο τομέα συνεργασίας αποτελεί η προστασία των προσωπικών δεδομένων, για την οποία η Δημοκρατία του Καζακστάν δεσμεύεται να προσχωρήσει στη σχετική Σύμβαση του Συμβουλίου της Ευρώπης. Παράλληλα, προβλέπεται συνεργασία στον τομέα της μετανάστευσης, του ασύλου και της διαχείρισης των συνόρων.

Ο 6ος Τίτλος περιλαμβάνει ρυθμίσεις για την εκπαίδευση και τον πολιτισμό.

Ο Τίτλος 7 ορίζει ότι για την αρχή της Συμφωνίας η Δημοκρατία του Καζακστάν μπορεί να ενισχυθεί οικονομικά από την Ευρωπαϊκή Ένωση με τη μορφή επιχορηγήσεων ή δανείων.

Ο τίτλος 8 αφορά στα Όργανα που θα έχουν την εποπτεία αυτής της συνεργασίας, για την επίτευξη των στόχων.

Ο τίτλος 9 ορίζει τις αρμοδιότητες, σύμφωνα με τις υποχρεώσεις που απορρέουν από την Συμφωνία, την επίλυση των τυχόν διαφορών και την απαγόρευση των διακρίσεων κατά την εφαρμογή της Συμφωνίας. Η κυρούμενη Συμφωνία, κυρίες και κύριοι συνάδελφοι, και γενικότερα, η ενίσχυση της συνεργασίας της χώρας μας με το Καζακστάν μπορεί να είναι επωφελής για την εθνική μας οικονομία. Πιστεύουμε ότι η κύρωση αυτής της Συμφωνίας θα βοηθήσει στην καλύτερη συνεργασία και της χώρας μας με τις χώρες της Κεντρικής Ασίας και σας προτείνουμε την ψήφισή της. Ευχαριστώ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Τον λόγο έχει ο κ. Κεδίκογλου.

ΣΥΜΕΩΝ (ΣΙΜΟΣ) ΚΕΔΙΚΟΓΛΟΥ (Εισηγητής Νέας Δημοκρατίας): Ευχαριστώ, κύριε Πρόεδρε. Επειδή η Εισηγήτρια της Πλειοψηφίας παρουσίασε πολύ αναλυτικά τη Συμφωνία, θα είμαι συντομότατος, αφού συμφωνούμε κιόλας. Η ενισχυμένη Συμφωνία Εταιρικής Σχέσης και Συνεργασίας μεταξύ της Ευρωπαϊκής Ένωσης και του Καζακστάν παρέχει σταθερό πλαίσιο συνεργασίας, που επεκτείνεται σε ένα ευρύ φάσμα στρατηγικών τομέων κοινού ενδιαφέροντος, όπως η ανάπτυξη των εμπορικών δυνατοτήτων, η ενέργεια, οι μεταφορές, το περιβάλλον, η ασφάλεια, η εξωτερική πολιτική και η πολιτική ασφάλειας, ο πολιτισμός, η τεχνολογία, η εκπαίδευση και άλλα. Η συμφωνία καταδεικνύει ότι υπάρχει δυνατότητα ενίσχυσης των σχέσεων της Ευρωπαϊκής Ένωσης με την πλειονότητα των κρατών της Κεντρικής Ασίας και εν προκειμένω, με το Καζαχστάν προς την κατεύθυνση επίτευξης των κοινών στόχων ανάπτυξης. Καλούμαστε να αντιμετωπίσουμε τις προκλήσεις και να εκμεταλλευτούμε τις προοπτικές εδραίωσης ενός κλίματος ασφάλειας και ευημερίας στη βάση της στρατηγικής της Ευρωπαϊκής Ένωσης για την Κεντρική Ασία και των προτεραιοτήτων της ευρωπαϊκής εξωτερικής πολιτικής, λαμβάνοντας υπόψη τις πολιτικές, οικονομικές, κοινωνικές και τεχνολογικές αλλαγές που έχουν συντελεστεί τις τελευταίες δεκαετίες.

Οι σχέσεις Ελλάδος - Καζακστάν βρίσκονται σε ένα πολύ καλό επίπεδο, καθώς οι δύο χώρες συνδέονται με ισχυρούς ιστορικούς δεσμούς, ήδη, από τον προηγούμενο αιώνα. Παράλληλα, δεν θα πρέπει να μας διαφεύγει το γεγονός ότι πρόκειται για μια από τις ταχύτερα αναπτυσσόμενες χώρες στην Κεντρική Ασία. Σήμερα, συγκαταλέγεται στην πρώτη 50άδα, καταφέρνοντας να επιβιώσει και να αναπτυχθεί μετά την κατάρρευση της Σοβιετικής Ένωσης και έχει στόχο να ενταχθεί στα 30 πιο αναπτυγμένα κράτη του κόσμου μέχρι το 2050. Παρουσιάζει, λοιπόν, το Καζαχστάν σημαντικές ευκαιρίες συνεργασίας μεταξύ άλλων στους τομείς της ενέργειας, του περιβάλλοντος, των μεταφορών, της μεταποίησης, της έρευνας και της τεχνολογίας, του τουρισμού και της γεωργίας. Συμφωνούμε με τις γενικές αρχές, που κηρύσσουν το σεβασμό για τα ανθρώπινα δικαιώματα και τις αρχές της ελεύθερης οικονομίας, της αγοράς, καθώς παρέχουν το νομικό πλαίσιο που επιτρέπει την πολιτική και οικονομική συνεργασία των χωρών της Κεντρικής και Ανατολικής Ευρώπης, που προσχωρούν στην Ευρωπαϊκή Ένωση, και των γειτόνων τους.

Η Ενισχυμένη Συμφωνία Εταιρικής Σχέσης και Συνεργασίας μεταξύ της Ευρωπαϊκής Ένωσης και των κρατών της Ευρασιατικής Ένωσης και στην προκειμένη περίπτωση, μεταξύ της Ευρωπαϊκής Ένωσης και της Δημοκρατίας του Καζακστάν αντικαθιστά την προηγούμενη Συμφωνία και αποσκοπεί σε μια στενότερη οικονομική και εμπορική συνεργασία, στην ενίσχυση των δημοκρατικών θεσμών και στην προώθηση της παγκόσμιας ειρήνης, προσφέροντας σημαντικά οφέλη και αποδεικνύοντας την επιθυμία ενδυνάμωσης της συνεργασίας και υποστήριξης σε θέματα πολιτικής και οικονομικής ανάπτυξης.

Δίνει, επί της ουσίας, ώθηση στην ανάπτυξη των διμερών πολιτικών μας σχέσεων στον τομέα της οικονομικής, εμπορικής, πολιτικής, επενδυτικής, πολιτιστικής και ανθρωπιστικής συνεργασίας. Ταυτόχρονα, έχουμε τη δυνατότητα να εξετάσουμε γενικότερα τις προοπτικές συνεργασίας της Ελλάδας με την Ευρασιατική Οικονομική Ένωση, βάσει των διατάξεων της Συμφωνίας και υπό προϋποθέσεις και όρους, για να αποκομίσουμε όσο το δυνατόν περισσότερα οφέλη μέσα από την ελεύθερη διακίνηση κεφαλαίων και αγαθών.

Άλλωστε είναι γνωστό ότι η Ευρασιατική Οικονομική Ένωση παρέχει μεγάλες δυνατότητες οικονομικής συνεργασίας. Στην Ένωση ανήκουν αυτή η Αρμενία, η Λευκορωσία, το Καζακστάν, η Κιργισία και φυσικά, η Ρωσική Ομοσπονδία. Είναι μια κοινή αγορά που απαριθμεί πάνω από 180 εκατομμύρια καταναλωτές. Έχουν το 20% της παγκόσμιας παραγωγής φυσικού αερίου, το 14,6% του πετρελαίου και το 11,2% της ηλεκτρικής ενέργειας.

Κύριε Υπουργέ, θεωρώ ότι η περιοχή της Μαύρης Θάλασσας και η Ευρασιατική Ένωση είναι από τους προνομιακούς χώρους για την Ελλάδα, για να μπορέσει να διεισδύσει οικονομικά και να αναπτυχθεί.

Εδώ, θα ήθελα να προτείνω στο Προεδρείο, επειδή, εάν δεν κάνω λάθος, υπάρχει Κοινοβουλευτική Συνέλευση της Ευρασιατικής Ένωσης, τη δημιουργία Ομάδας Φιλίας μεταξύ της Ελληνικής Βουλής και της Κοινοβουλευτικής Συνέλευσης της Ευρασιατικής Ένωσης, έτσι ώστε και η κοινοβουλευτική διπλωματία να ενισχύσει τις προσπάθειες της Κυβέρνησης, για την ανάπτυξη αυτών των συνεργασιών.

Σχετικά με τη νέα Συμφωνία Εταιρικής Σχέσης, η οποία τέθηκε σε προσωρινή εφαρμογή την 1η Μαΐου του 2016 είναι η πρώτη που υπέγραψε η Ευρωπαϊκή Ένωση με το Καζαχστάν, που έχει εξελιχθεί σε βασικό οικονομικό και πολιτικό εταίρο. Με την κύρωση, λοιπόν, της Ενισχυμένης Συμφωνίας Εταιρικής Σχέσης συναινούμε τόσο επί της αρχής όσο και επί των άρθρων, επιτυγχάνεται ένα σημαντικό βήμα για την ανάπτυξη συνεργασιών στην κεντρική Ασία.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Κύριε Κεδίκογλου, θα διαβιβάσουμε το αίτημα προς την ανάλογη Υπηρεσία, η οποία ασχολείται με τις Ομάδες Φιλίας και θα δούμε τι θα γίνει. Τον λόγο έχει ο κ. Δανέλλης.

ΣΠΥΡΙΔΩΝ ΔΑΝΕΛΛΗΣ (Ειδικός Αγορητής του «Ποταμιού»): Δεν θα επαναλάβω τίποτα από ό,τι είπαν οι συνάδελφοι. Συμφωνούμε και υπερψηφίζουμε, απλά να σημειώσω ότι πρόκειται για μια χώρα με αξιοσημείωτους ρυθμούς ανάπτυξης, αλλά και με αξιοπρόσεκτες ισορροπίες στις σχέσης με τις χώρες, με τις οποίες έχει τις οικονομικές συναλλαγές.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Τον λόγο έχει ο κ. Κουμουτσάκος.

ΓΕΩΡΓΙΟΣ ΚΟΥΜΟΥΤΣΑΚΟΣ: Κύριε Πρόεδρε, ένα μικρό διαδικαστικό ζήτημα που αφορά στις εργασίες της Επιτροπής, δράττομαι της ευκαιρίας της δικής σας παρουσίας, αλλά και της παρουσίας του κ. Κατρούγκαλου, που είναι ο αρμόδιος Αναπληρωτής Υπουργός στο Υπουργείο Εξωτερικών.

Όπως γνωρίζετε, κύριε Πρόεδρε, εδώ και κάποιο χρονικό διάστημα κατέθεσα μία επιστολή σε εσάς, στον Πρόεδρο της Επιτροπής Ευρωπαϊκών Υποθέσεων, τον κ. Κουράκη, αλλά και στον Πρόεδρο της Βουλής, υπογραμμίζοντας την ανάγκη να γίνει κάποια στιγμή συζήτηση και μάλιστα εκτενής, για το ζήτημα του Brexit και τις επιπτώσεις που έχει στην Ελλάδα, στους Έλληνες φοιτητές, στα θέματα ασφάλειας και στα θέματα ναυτιλίας, σε μια σειρά κατηγοριών Ελλήνων. Επειδή η συζήτηση αυτή προχωράει και είναι, ήδη, στο τέταρτο γύρο των διαπραγματεύσεων, πιστεύω, ότι δεν πρέπει να αφήσουμε ως Επιτροπή και ως Βουλή των Ελλήνων και άλλο χρόνο να περάσει, χωρίς να το συζητήσουμε.

Ευχαριστώ για την απάντηση στην τότε επιστολή μου, η οποία είναι θετική, αλλά πρέπει να περάσουμε στην υλοποίηση της κοινής μας βούλησης, να προχωρήσει κάποια στιγμή το θέμα και να γίνει αυτή η συζήτηση.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Θα ήθελα πρώτα να απαντήσω για το θέμα της Κοινοβουλευτικής Επιτροπής. Πήραμε την επιστολή του κ. Κουμουτσάκου, ο κ. Κουράκης και εγώ, συμφωνήσαμε αμέσως και απαντήσαμε και αυτό που έχουμε βάλει σε προγραμματισμό, αυτή τη στιγμή, είναι να γίνουν τρεις κοινές συνεδριάσεις σε τακτά χρονικά διαστήματα και πιθανόν και τακτές ημερομηνίες των δύο Επιτροπών, δηλαδή, της δικής μας, εδώ και των Ευρωπαϊκών Υποθέσεων με συγκεκριμένη ατζέντα και ύστερα σε συμφωνία με τα κόμματα να δούμε τους φορείς, ακόμη και τα άτομα, τα οποία θα θέλαμε να προσκαλέσουμε για να μας ενημερώσουν.

Επομένως, συμφωνώ απολύτως, κύριε Κουμουτσάκο, για τη μεγάλη σημασία αυτών των διαπραγματεύσεων, που γίνονται αυτή τη στιγμή και του μέλλοντος των ελληνοβρετανικών σχέσεων και των ελληνοευρωπαϊκών, βέβαια, σε σχέση με το Brexit.

Είμαστε στη διαδικασία να κανονίσουμε, στο άμεσο μέλλον, τρεις συνεδριάσεις των Επιτροπών και θα συμφωνήσουμε και μαζί σας και με τα άλλα κόμματα για τους φορείς, οι οποίοι θα προσκληθούν.

Η ιδέα είναι να γίνουν θεματικές συνεδριάσεις, δηλαδή, να είναι μια π.χ. για «Έρευνα – Πανεπιστήμια», μία άλλη για «Εμπορικά Θέματα και Ναυτιλία», μία άλλη για «Θέματα Άμυνας και Ασφάλειας», έτσι ώστε να μπορέσουμε να στοχοποιήσουμε θέματα ενδιαφέροντος και να προχωρήσουμε σε μια κοινοβουλευτική ενημέρωση και μετά και γνώμη γι' αυτό το θέμα.

ΓΕΩΡΓΙΟΣ ΚΟΥΜΟΥΤΣΑΚΟΣ: Κύριε Πρόεδρε, θα προσέθετα στην αναζήτηση των ημερομηνιών για τις συνεδριάσεις αυτές των Επιτροπών να μην συμπέσουν με εβδομάδες Ολομέλειας του Ευρωπαϊκού Κοινοβουλίου, ώστε, ενδεχομένως, οι συνάδελφοι Ευρωβουλευτές που θα μπορούσαν να είναι εδώ και να συμμετέχουν σ' αυτή τη συζήτηση, να το κάνουν. Σκεφτείτε το, λοιπόν, και αυτό σε συνδυασμό με τους χρόνους, διότι αυτό θα δώσει τη δυνατότητα μιας πληρέστερης συζήτησης.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Τον λόγο έχει ο κ. Υπουργός.

ΓΕΩΡΓΙΟΣ ΚΑΤΡΟΥΓΚΑΛΟΣ (Αναπληρωτής Υπουργός Εξωτερικών): Συμφωνώ απολύτως με την πρόταση, ούτως ή άλλως ήμουν και εγώ κοινωνός της πρωτοβουλίας, που ακούστηκε. Συμφωνώ και με όσα ακούστηκαν και από τον Πρόεδρο και στον δικό μας τον προγραμματισμό είναι κρίσιμη η διεύρυνση της συζήτησης. Τη Δευτέρα, υπάρχει μια ευρεία Διακυβερνητική Σύσκεψη για το σκοπό αυτό και επίσης, ζήτησα και από τους κοινωνικούς εταίρους να έρθουν τη Δευτέρα για μια πρώτη ενημέρωση.

Νομίζω ότι σε συνδυασμό με την κοινοβουλευτική πρωτοβουλία, θα έχουμε τη δυνατότητα να το αντιμετωπίσουμε πολύ σφαιρικά.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ευχαριστώ πολύ. Τον λόγο έχει ο κ. Κούζηλος, Ειδικός Αγορητής του Λαϊκού Συνδέσμου-Χρυσή Αυγή.

ΝΙΚΟΛΑΟΣ ΚΟΥΖΗΛΟΣ (Ειδικός Αγορητής του Λαϊκού Συνδέσμου-Χρυσή Αυγή): Ευχαριστώ πολύ, κύριε Πρόεδρε. Μιλάμε σήμερα για μια τυπική Κύρωση, στην ουσία, για εταιρική σχέση μεταξύ της Ευρωπαϊκής Ένωσης και της Δημοκρατίας Καζαχστάν. Οι συγκεκριμένες συμφωνίες πλαίσιο συνεργασίας της Ευρωπαϊκής Ένωσης με διάφορες χώρες καλύπτουν διάφορους τομείς, όπως η ανάπτυξη του εμπορίου, θέματα ασφάλειας, οικονομίας, ζητήματα προστασίας του περιβάλλοντος, θέματα τουρισμού και τα λοιπά.

Ο προβληματισμός που υπάρχει σε όλες αυτές τις κυρώσεις της Ευρωπαϊκής Ένωσης με διάφορες χώρες, κυρίως της πρώην Σοβιετικής Ένωσης, είναι κατά πόσο μας ωφελούν. Να δούμε και έναν άλλο προβληματισμό που έχουμε, ότι το Καζακστάν είναι μέλος της Ευρασιατικής Οικονομικής Ένωσης, το οποίο αυτή τη στιγμή μπαίνει «σφήνα» στη Ρωσία. Η Ευρωπαϊκή Ένωση προσπαθεί να ενοχλήσει τη Ρωσία. Δεν είναι τυχαίο ότι οι Ευρωπαίοι Επίτροποι έχουν δώσει συγχαρητήρια στο Καζαχστάν για το ρόλο του και για τη συμμετοχή του στα ευρωπαϊκά δρώμενα.

Προφανώς, η Ευρωπαϊκή Ένωση, για να καταστεί ουσιαστικά δορυφόρος της – με ό,τι αυτό συνεπάγεται – προχωρά σε μια τέτοιου είδους διευρυμένη συμφωνία, η οποία εκτός των άλλων ωφελημάτων για την Ευρωπαϊκή Ένωση, αποτελεί και μια οικονομική πολιτική «σφήνα» προς τη Ρωσία. Εδώ πάλι ξανά τίθεται το ερώτημα – είχαμε ξανακάνει και παλιότερα αυτή την κουβέντα, κύριε Κατρούγκαλε – για τον ρόλο της Ευρωπαϊκής Ένωσης. Βλέπουμε μια Ευρωπαϊκή Ένωση των ισχυρών Βόρειων και του φτωχού Νότου. Στη ουσία, πάλι οι ωφελημένοι θα είναι οι Βόρειοι και ο Νότος; Δηλαδή, χώρες όπως Ισπανία, Ιταλία, Γαλλία, Ελλάδα ποιος θα είναι πάλι ο ρόλος τους; Θα μας δημιουργήσει πρόβλημα η συγκεκριμένη Συμφωνία στην Ευρασιατική Ένωση – που αν θυμάμαι καλά και από ότι βλέπουμε και από δημοσιεύματα – προσπαθεί να μπει και η Ελλάδα σε αυτό το κομμάτι; Και ποια είναι η γνώμη της Ρωσίας με τον ρόλο του Καζακστάν και με όλα αυτά που προσπαθεί να κάνει αυτή τη στιγμή;

Δεν θα κουράσω άλλο την Επιτροπή, απλώς θα ήθελα να πω και δεν θα κουραστούμε να τονίζουμε ότι μιλάμε για μια Ευρωπαϊκή Ένωση των ισχυρών του Βορρά, που είναι αναποτελεσματική, μιλάμε για ηγεμονισμό συγκεκριμένων χωρών, όπως η Γερμανία, η Ολλανδία και διάφορες άλλες χώρες, με μια Ευρωπαϊκή Ένωση, με μια Ευρώπη που μαστίζεται αυτή τη στιγμή από δημογραφικό πρόβλημα, από φτώχεια, από ανεργία και όλα αυτά έχουν συσσωρευτεί στον Νότο. Δεν πιστεύουμε ότι θα έχουν όφελος ούτε για τη χώρα μας ούτε για τον ευρωπαϊκό Νότο οι συγκεκριμένες τέτοιες Συμφωνίες, οπότε καταψηφίζουμε τη συγκεκριμένη κύρωση.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Ευχαριστούμε τον κ. Κούζηλο. Τον λόγο έχει ο κ. Βαρδαλής Αθανάσιος, Ειδικός Αγορητής του ΚΚΕ.

ΑΘΑΝΑΣΙΟΣ ΒΑΡΔΑΛΗΣ (Ειδικός Αγορητής του ΚΚΕ): Ίσως χρειαστώ λίγο περισσότερο χρόνο και θα σας πω γιατί. Όλα τα άλλα κόμματα, τουλάχιστον αυτά που μίλησαν μέχρι τώρα, μίλησαν για μια τυπική διαδικασία κύρωσης μιας Συμφωνίας. Θα μου επιτρέψετε, να πω ότι η άποψή μας είναι εντελώς διαφορετική. Η Συμφωνία αυτή έχει ουσία και θα κάνω μια προσπάθεια να αναδείξω αυτή την ουσία και σε όφελος τίνος είναι.

Ξεκινώντας, θα ήθελα να επισημάνω το διαχρονικό ενδιαφέρον της Ευρωπαϊκής Ένωσης για τη διείσδυσή της στις χώρες της πρώην Σοβιετικής Ένωσης μετά την αντεπανάσταση.

Μπήκαν στο στόχαστρο αυτές οι χώρες, γιατί έχουν πλουτοπαραγωγικές πηγές, έχουν ανεπτυγμένη βιομηχανική υποδομή και κυρίως, παίζουν ένα τεράστιο γεωστρατηγικό ρόλο στην περιοχή. Για να υπηρετηθεί αυτός ο στόχος της Ευρωπαϊκής Ένωσης, από πολύ νωρίς ετοίμασε αντίστοιχα εργαλεία, ακόμα από τη Συνθήκη του Μάαστριχτ, αργότερα τη Συνθήκη της Λισαβώνας, αλλά και λίγο αργότερα με τη συγκρότηση της Ανατολικής Εταιρικής Σχέσης, μία σχέσης που θα βοηθούσε στη διείσδυση της Ευρωπαϊκής Ένωσης σε αυτές τις χώρες. Αυτός ήταν και είναι ο σχεδιασμός της Ευρωπαϊκής Ένωσης, μόνο που είναι ένας σχεδιασμός που έρχεται σε αντίθεση, ανταγωνιστικά δηλαδή, με αντίστοιχους σχεδιασμούς για την περιοχή των Ρωσικών μονοπωλίων και άλλων χωρών, όπως των Αμερικάνων και των αστικών τάξεων που εκπροσωπούν.

Η Ευρωπαϊκή Ένωση δεν κρύβει τους στόχους της, μιλάει για μία πολιτική συνεργασίας, για μία σταδιακή οικονομική ενσωμάτωση, μέσω της προώθησης πολιτικών και οικονομικών μεταρρυθμίσεων, για να προχωρήσουν οι καπιταλιστικές αναδιαρθρώσεις σε αυτές τις χώρες, για να προσαρμοστούν, όπως η ίδια λέει, οι αγορές, η οικονομία δηλαδή, στις επιδιώξεις των επιχειρηματικών ομίλων της ίδιας της Ευρωπαϊκής Ένωσης.

Επίσης, τέτοιες συμφωνίες έχουν και την παράμετρο να ελέγχει η Ευρωπαϊκή Ένωση τη συμμόρφωση αυτών των κρατών με αυτές τις συμφωνίες. Αυτά λέει η Αιτιολογική Έκθεση και δεν λέει μόνο αυτά. Υπήρχε Συμφωνία από το 1995, με αυτή τη Συμφωνία αναβαθμίζεται αυτή η πολιτική συνεργασία με το Καζαχστάν. Ο λόγος είναι – το λέει και η Αιτιολογική Έκθεση και διαβάζω αυτολεξεί – «*για ένα καλύτερο κανονιστικό περιβάλλον για τις επενδύσεις*». Να, ποιος είναι ο πόνος της Ευρωπαϊκής Ένωσης. Δεύτερον, «*να δημιουργηθούν σημαντικά οφέλη για τις επιχειρήσεις της Ευρωπαϊκής Ένωσης*». Άρα, δεν είναι κάτι που υποστηρίζει μόνο το ΚΚΕ, στην ίδια την Αιτιολογική Έκθεση της Συμφωνίας για κύρωση που φέρνετε, λέει αυτά τα πράγματα. Δεν είναι μόνο αυτά, τι θέλει ακόμα περισσότερο; Να ενισχύσει τον ρόλο της η Ευρωπαϊκή Ένωση, γενικότερα, στην Κεντρική Ασία. Το Καζαχστάν παίζει σημαντικό ρόλο στην περιοχή στα ζητήματα ασφάλειας, αφοπλισμού, διαπραγματεύσεις για τη Συρία – Ιράν, στον ΟΗΕ και στον ΠΟΕ, για τα ζητήματα περιβάλλοντος.

Αυτά δεν τα λέμε εμείς, τα είπε η Εισηγήτρια στην αντίστοιχη συνεδρίαση της Επιτροπής της Ευρωπαϊκής Ένωσης, όταν συζητιόταν η αντίστοιχη κύρωση Ενισχυμένης Εταιρικής Σχέσης με το Καζαχστάν. Άρα, γίνεται για συγκεκριμένους λόγους, γιατί θεωρούν το Καζαχστάν ένα σημαντικό παίχτη στη περιοχή και τέτοιες συμφωνίες βοηθούν την παραπέρα ενίσχυση της παρουσίας της Ευρωπαϊκής Ένωσης στην περιοχή.

Μόνο που τέτοιες συμφωνίες καμία, μα καμία σχέση δεν έχουν με τα συμφέροντα των λαών, είτε της Ευρωπαϊκής Ένωσης είτε αυτών των χωρών και στη συγκεκριμένη περίπτωση του Καζαχστάν. Αντίθετα, στο κέντρο της προσοχής τέτοιων συμφωνιών είναι τα συμφέροντα των επιχειρηματικών ομίλων και βεβαίως, η ντόπια αστική τάξη του Καζαχστάν πιστεύει ότι εξυπηρετούνται τα δικά της συμφέροντα, δηλαδή, δεν εξυπηρετούνται μόνο τα συμφέροντα των επιχειρηματικών ομίλων της Ευρωπαϊκής Ένωσης, αλλά και της ίδιας αστικής τάξης του Καζαχστάν. Περί αυτού πρόκειται, κατά τη γνώμη μας, και αυτή είναι η ουσία αυτής της Συμφωνίας.

Με αυτή τη Συμφωνία, δηλαδή, θα επιταχυνθεί η απελευθέρωση της αγοράς του Καζαχστάν, θα γίνουν διάφορες αναδιαρθρώσεις που θα διευκολύνουν τη διείσδυση των ευρωπαϊκών μονοπωλίων, θα γίνουν ιδιωτικοποιήσεις της δημόσιας περιουσίας και της γης, ακόμα περισσότερο, γιατί συντελούνται αυτή την περίοδο στο Καζαχστάν. Θα ανατεθούν δημόσιες συμβάσεις σε ξένες επιχειρήσεις και βεβαίως, συνολικά, θα γίνουν αλλαγές στο δημόσιο τομέα του Καζαχστάν, για να εξυπηρετηθούν με τον καλύτερο τρόπο οι επενδυτές και αυτό αναφέρεται και στην Αιτιολογική Έκθεση.

Όλα αυτά, σε μια περιοχή με μεγάλους ιμπεριαλιστικούς ανταγωνισμούς, όπου τα ευρωπαϊκά μονοπώλια δεν θα έπρεπε να βρεθούν σε μειονεκτική θέση σε σχέση με άλλα, αυτά που ανέφερα προηγούμενα, τα Ρώσικα, τα Αμερικανικά, τα Κινέζικα. Για μια τέτοια συμφωνία μιλάμε και, κατά τη γνώμη μας, στη συγκεκριμένη περιοχή παίζονται τεράστια συμφέροντα. Τέτοιοι ανταγωνισμοί – δεν είναι αμελητέα, αυτά που σας λέω – θα εντείνουν την εκμετάλλευση του λαού του Καζαχστάν, αλλά κυρίως, θα γεννήσουν νέους κινδύνους πολεμικών συγκρούσεων. Δείτε, για παράδειγμα, την παρέμβαση της Ευρωπαϊκής Ένωσης στην Ουκρανία και τι επακολούθησε. Η Ευρωπαϊκή Ένωση δεν είναι παράγοντας σταθερότητας ούτε είναι εγγυητής της ειρήνης. Η Ευρωπαϊκή Ένωση στηρίζει την κερδοφορία των επιχειρηματικών της ομίλων και ο πόλεμος μαζί με την κερδοφορία των επιχειρηματικών ομίλων, πάνε χέρι - χέρι.

Στη συγκεκριμένη χώρα, δηλαδή στο Καζακστάν, σήμερα είναι στην ημερήσια διάταξη ο αυταρχισμός και η επίθεση ενάντια στα εργατικά, λαϊκά δικαιώματα. Μπορώ να φέρω πολλά παραδείγματα, αλλά λόγω του χρόνου δεν θα αναφερθώ. Σήμερα, όμως, αρνείται ακόμη και τη νόμιμη δράση των συνδικάτων, που δεν ελέγχει και όχι μόνο αυτό, αρνείται και τη δράση κομμάτων. Το 2014 άρθηκε η άδεια λειτουργίας του Κομμουνιστικού Κόμματος Καζαχστάν. Μέχρι και σήμερα, κατά επανάληψη, έχει απορρίψει την νομιμοποίηση του Σοσιαλιστικού Κόμματος Καζαχστάν.

Τέλος, υποστηρίζετε ότι μέσα από αυτήν την Συμφωνία θα διασφαλιστούν και τα ελληνικά συμφέροντα. Δεν λέτε, όμως, ποιος θα ωφεληθεί από τη διασφάλιση αυτών των συμφερόντων; Για παράδειγμα, ποιος θα κερδίσει από τη συμμετοχή σε δημόσιους διαγωνισμούς, για να πάρει έργα; Οι κατασκευαστικοί επιχειρηματικοί όμιλοι ή οι εργαζόμενοι; Ποιος θα κερδίσει από τη διασφάλιση των συμφερόντων μας, για παράδειγμα, στον τουρισμό; Ποιος κερδίζει σήμερα με την ανάπτυξη του τουρισμού; Οι ίδιοι οι εργαζόμενοι στον κλάδο το νιώθουν στο πετσί τους παρά την τεράστια κερδοφορία των αντίστοιχων επιχειρήσεων που δραστηριοποιούνται.

Το συμπέρασμα, λοιπόν, είναι ότι οι λαοί δεν έχουν τίποτε να κερδίσουν, θα ματώνουν όλο και περισσότερο για τα κέρδη των επιχειρηματικών ομίλων, των μονοπωλίων, σε συνθήκες μάλιστα όξυνσης παραπέρα του ανταγωνισμού τους. Το συμφέρον των λαών δεν βρίσκεται στην επιλογή ιμπεριαλιστικού στρατοπέδου, με ποιον θα πάει και ποιον θα αφήσει, αλλά στην σύγκρουσή της, συνολικά, με τα μονοπώλια και την εξουσία τους, να πάρουν τις τύχες τους στα δικά τους χέρια. Εμείς, από ό,τι έχει φανεί από την μέχρι τώρα τοποθέτησή μας, είμαστε αντίθετοι σε τέτοιου είδους συμφωνίες, γιατί δεν υπηρετούν τα συμφέροντα των λαών και θα την καταψηφίσουμε.

Στο σημείο αυτό έγινε η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αναγνωστοπούλου Σία, Αυλωνίτου Ελένη, Βαγιωνάκη Βάλια, Καστόρης Αστέριος, Δέδες Γιάννης, Δουζίνας Κωνσταντίνος, Δρίτσας Θοδωρής, Εμμανουηλίδης Δημήτριος, Καββαδία Αννέτα, Καραγιαννίδης Χρήστος, Κυρίτσης Γεώργιος, Μουσταφά Μουσταφά, Μπαλλής Συμεών, Μπαλτάς Αριστείδης, Γεννιά Γεωργία, Ξυδάκης Νικόλαος, Αντωνίου Χρήστος, Ρίζος Δημήτρης, Σπαρτινός Κώστας, Σταματάκη Ελένη, Τελιγιορίδου Ολυμπία, Τζαμακλής Χαρίλαος, Τριανταφύλλου Μαρία, Βέττας Δημήτριος, Αναστασιάδης Σάββας, Δαβάκης Αθανάσιος, Καββαδάς Αθανάσιος, Κεδίκογλου Συμεών (Σίμος), Κουκοδήμος Κωνσταντίνος, Κουμουτσάκος Γεώργιος, Τασούλας Κωνσταντίνος, Τσιάρας Κωνσταντίνος, Θεοχαρόπουλος Αθανάσιος, Λοβέρδος Ανδρέας, Κούζηλος Νικόλαος, Παππάς Χρήστος, Κανέλλη Λιάνα, Λαμπρούλης Γεώργιος, Βαρδαλής Αθανάσιος, Κατσίκης Κωνσταντίνος, Σαρίδης Ιωάννης και Δανέλλης Σπυρίδων.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Τον λόγο έχει ο κ. Σαρίδης.

ΙΩΑΝΝΗΣ ΣΑΡΙΔΗΣ (Ειδικός Αγορητής της Ένωσης Κεντρώων): Κύριε Υπουργέ, κυρίες και κύριοι συνάδελφοι, η Ένωση Κεντρώων θα παραμείνει συνεπής και αυτή τη φορά στην κεντρική πολιτική της απόφαση να αντιμετωπίζει θετικά τα νομοθετήματα που ενισχύουν την ευρωπαϊκή προσπάθεια και τη θεμελίωση καλών σχέσεων με τα κράτη της κεντρικής Ασίας και την ευρωπαϊκή πορεία της Ελλάδος. Ως εκ τούτου, δηλώνω εξαρχής πως θα υπερψηφίσουμε την παρούσα Κύρωση της Ενισχυμένης Συμφωνίας Εταιρικής Σχέσης και Συνεργασίας μεταξύ της Ευρωπαϊκής Ένωσης και της Δημοκρατίας του Καζαχστάν.

Όπως όλοι γνωρίζουμε, ζούμε σε μια επικίνδυνη γεωπολιτικά περίοδο και οι εκπλήξεις μπορούν να είναι μόνον δυσάρεστες. Η τυχόν αδυναμία της Ευρώπης να διατηρήσει τον πρωταγωνιστικό της ρόλο στη δημοκρατική πορεία των κρατών, που δημιουργήθηκαν έπειτα από την διάλυση της πρώην Σοβιετικής Ένωσης, είναι βέβαιο πως θα ευνοούσε τη δημιουργία συνθηκών αποσταθεροποίησης της ευρύτερης, πολύ σημαντικής, γεωπολιτικά περιοχής.

Γνωρίζοντας αυτό, θεωρούμε πως κάθε συμφωνία ενισχυμένης εταιρικής σχέσης με αυτά τα κράτη της Κεντρικής Ασίας, αποτελεί θεμέλιο για την ειρήνη και τη σταθερότητα για μας εδώ, στην Νοτιοανατολική Ευρώπη.

Αν και διανύουμε μια περίοδο αβεβαιότητας στη διεθνή πολιτική σκηνή και τα πράγματα είναι περισσότερο ρευστά από ποτέ, εντούτοις, η Ευρώπη παραμένει ο ισχυρότερος πυλώνας δημοκρατίας στην ευρασιατική ήπειρο και ο βασικότερος ρυθμιστής των περιφερειακών εξελίξεων. Με λίγα λόγια, η πολιτική απόφαση των κρατών της Ευρώπης να βάζουν όρους και προϋποθέσεις, που αφορούν στην ενίσχυση της δημοκρατίας και την προστασία των ανθρωπίνων δικαιωμάτων και να προχωρούν σε οικονομικές συνεργασίες είναι σωστή και λειτουργεί υπέρ της διατήρησης της ειρήνης.

Ιστορικά, η χώρα μας πάντοτε υποστήριζε την προσπάθεια διεύρυνσης της Ευρώπης, αλλά και την προσέγγιση με θετικό πρόσημο των κρατών της Κεντρικής Ασίας. Υπάρχουν άλλωστε και ενεργές ελληνικές κοινότητες σε αυτές τις χώρες, που μπορούν να παίξουν και ήδη παίζουν έναν ουσιαστικό και σημαντικό ρόλο στην εμπέδωση των ευρωπαϊκών αξιών από τους εκεί πληθυσμούς σε αυτά τα κράτη, όπως και στο Καζαχστάν. Όπως, λοιπόν, και σε προηγούμενες τέτοιες κυρώσεις, έτσι και σε αυτή, η Ένωση Κεντρώων συμφωνεί και χαιρετίζει την υπογραφή της συγκεκριμένης Συμφωνίας ως ένα βήμα προς τα εμπρός, ως ένα ακόμη θεμέλιο ειρήνης και δημοκρατίας. Σας ευχαριστώ.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Τον λόγο έχει ο κ. Κατσίκης.

ΚΩΝΣΤΑΝΤΙΝΟΣ ΚΑΤΣΙΚΗΣ (Ειδικός Αγορητής των Ανεξαρτήτων Ελλήνων): Κύριε Πρόεδρε, κύριε Υπουργέ, κυρίες και κύριοι συνάδελφοι, η συζήτηση, που αφορά στο παρόν νομοσχέδιο του Υπουργείου Εξωτερικών, βασίζεται κυρίως, στην ισχυροποίηση των δεσμών συνεργασίας που αναπτύσσονται με ολοένα ταχύτερους ρυθμούς μεταξύ των κρατών μελών της Ευρωπαϊκής Ένωσης και της Δημοκρατίας του Καζαχστάν.

Η ενδυνάμωση των διπλωματικών σχέσεων και των δεσμών φιλίας με το Καζαχστάν, επιβεβαιώθηκε και με τον πλέον εμφατικό τρόπο πρόσφατα στη χώρα μας. Μόλις προχθές, ημέρα Τρίτη 10 Οκτωβρίου, ο Αναπληρωτής Υπουργός Εξωτερικών, ο κ. Κατρούγκαλος, συναντήθηκε με τον Υφυπουργό Εξωτερικών του Καζαχστάν, κ. Ρομάν Βασιλένκο και αποδέχτηκε την πρόσκληση του τελευταίου να πραγματοποιήσει επίσημη επίσκεψη στο Καζαχστάν, στις 4 Δεκεμβρίου 2017.

Κατά τη διάρκεια της συνάντησης, συζητήθηκαν θέματα που αφορούν στις διμερείς οικονομικές σχέσεις, αλλά και θέματα που θα απασχολήσουν τη Μικτή Διϋπουργική Επιτροπή Ελλάδος – Καζαχστάν, η οποία αναμένεται να πραγματοποιηθεί στην Αθήνα το πρώτο εξάμηνο του 2018.

Στην εκδήλωση του ελληνικού Υπουργείου Εξωτερικών, με αφορμή τη συμπλήρωση 25 ετών από της εγκαθιδρύσεως διπλωματικών σχέσεων της Ελλάδος με τη φίλια χώρα του Καζαχστάν, θέσαμε ως προτεραιότητα να εργαστούμε σκληρά για την περαιτέρω ανάπτυξη και διερεύνηση της μεταξύ μας διμερούς συνεργασίας. Θυμίζω ότι η Ελλάδα σύναψε διπλωματικές σχέσεις με το Καζαχστάν το 1992. Το 1997 λειτούργησε στο Αλμάτι, η ελληνική Πρεσβεία, η οποία τον Απρίλιο του 2009, μεταφέρθηκε στην Αστάνα, ενώ η αναβάθμιση της εδώ διπλωματικής αποστολής του Καζακστάν σε πρεσβεία, το 2009, υποδηλώνει τη δυναμική πορεία των μεταξύ μας διμερών σχέσεων.

Η Ελλάδα αναγνωρίζει το Καζαχστάν ως μια σημαντική περιφερειακή δύναμη, που συμβάλλει στην εμπέδωση σταθερότητας και ασφάλειας στην Κεντρική Ασία και στηρίζει τις προσπάθειες του Καζαχστάν για προώθηση της διεθνούς ειρήνης στην ευρύτερη περιοχή. Χαρακτηριστικά της δυναμικής των διμερών σχέσεων της χώρας μας με το Καζαχστάν είναι και τα στοιχεία, τα οποία θα σας παραθέσω παρακάτω. Η Νέα Ελληνική Γλώσσα διδάσκεται σήμερα σε τρία κρατικά πανεπιστήμια του Καζαχστάν, ενώ σε αυτή τη μακρινή χώρα διαβιούν περί τους 10 με 12 χιλιάδες ομογενείς, οργανωμένοι σε αρκετούς συλλόγους και σωματεία. Στον αντίποδα, στην Ελλάδα ζουν σήμερα περί τους 80.000 πολίτες του Καζαχστάν. Η Ελλάδα, λοιπόν, κατά την τελευταία διετία έχει ενισχύσει τις διπλωματικές σχέσεις με το Καζαχστάν. Μάλιστα, σχεδόν ένα χρόνο πριν, δηλαδή, στα τέλη Σεπτεμβρίου του 2016, πραγματοποιήθηκε στην πρωτεύουσα του Καζαχστάν, την Αστάνα, το πρώτο ελληνοκαζαχικό επιχειρηματικό φόρουμ στο περιθώριο του οποίου υπεγράφησαν δύο συμφωνίες.

Συμφωνίες συνεργασίας μεταξύ επιχειρήσεων που δραστηριοποιούνται στους τομείς των προϊόντων υψηλής τεχνολογίας και των ιατρικών υπηρεσιών αποκατάστασης. Στο forum συμμετείχαν συνολικά 15 ελληνικές επιχειρήσεις, προερχόμενες κυρίως από τους κλάδους των τροφίμων, των φαρμακευτικών προϊόντων, των ανανεώσιμων πηγών ενέργειας και των συμβουλευτικών υπηρεσιών, οι οποίες είχαν πληθώρα συναντήσεων, με αντίστοιχες εταιρείες του Καζαχστάν. Οι διμερείς αυτές Συμφωνίες έγιναν στο περιθώρια υπογραφής Πρωτοκόλλου Συνεργασίας μεταξύ Ελλάδας και Καζαχστάν, που υπέγραψαν τότε οι Υφυπουργοί Εξωτερικών των δύο χωρών, στο πλαίσιο της τρίτης Μικτής Διυπουργικής Επιτροπής. Σε κάθε περίπτωση, πιστεύουμε πως ο διεθνής ρόλος του Καζαχστάν θα ενισχυθεί ακόμα περισσότερο, μέσω της συμμετοχής του στο Συμβούλιο Ασφαλείας, ως μη μόνιμου μέλους για τη διετία 2017-2018.

Όσον αφορά στην ευρωπαϊκή διάσταση του υπό συζήτηση σχεδίου νόμου, θα αναφερθώ περιληπτικά στην ιστορική αναδρομή, που σκιαγραφεί την απαρχή των διπλωματικών σχέσεων, του Καζαχστάν με την Ευρωπαϊκή Ένωση. Το πρώτο βήμα έγινε στις αρχές της δεκαετίας του 1990, λίγο μετά την ανακήρυξη της ανεξαρτησίας του Καζαχστάν, το 1991 στον απόηχο της διάλυσης της Σοβιετικής Ένωσης. Η Συμφωνία Εταιρικής Σχέσης και Συνεργασίας, μεταξύ της Ευρωπαϊκής Ένωσης και του Καζαχστάν, υπογράφτηκε στις 23/1/1995 στις Βρυξέλλες, ενώ τέθηκε σε ισχύ τον Ιούνιο του 1999.

Τον Ιούνιο του 2011, με γνώμονα τη στρατηγική σημασία του Καζαχστάν στην περιοχή της Κεντρικής Ασίας και το υψηλό επίπεδο εμπορίου και επενδύσεων της χώρας αυτής με τα κράτη-μέλη της Ευρωπαϊκής Ένωσης ξεκίνησαν οι διαπραγματεύσεις για την Ενισχυμένη Συμφωνία Εταιρικής Σχέσης και Συνεργασίας. Η Συμφωνία αυτή, για την κύρωση της οποίας συζητούμε σήμερα μέσα στην Επιτροπή μας, μεταξύ της Ευρωπαϊκής Ένωσης και του Καζαχστάν υπεγράφη στις 21/12/2015, στην Αστάνα.

Μάλιστα, τέθηκε ήδη σε προσωρινή εφαρμογή, από τη 1η Μαΐου 2016. Η Ενισχυμένη Συμφωνία Εταιρικής Σχέσης και Συνεργασίας μεταξύ της Ευρωπαϊκής Ένωσης και της Δημοκρατίας του Καζαχστάν αποτελεί την πρώτη του είδους της που έχει συναφθεί, μεταξύ της Ευρώπης και των εταίρων της στην Κεντρική Ασία. Επιπλέον, μόλις επικυρωθεί από όλα τα κράτη μέλη και το Ευρωπαϊκό Κοινοβούλιο, θα αντικαταστήσει τη Συμφωνία Εταιρικής Σχέσης και Συνεργασίας που ισχύει από το 1999. Η Ευρωπαϊκή Ένωση είναι ο πρώτος εμπορικός εταίρος του Καζαχστάν, εξάγει μηχανήματα, μεταφορικό εξοπλισμό και φαρμακευτικά προϊόντα, καθώς και χημικά προϊόντα, πλαστικά, ιατρικό εξοπλισμό, αλλά και έπιπλα.

Η Ευρωπαϊκή Ένωση είναι επίσης ο μεγαλύτερος ξένος επενδυτής στο Καζαχστάν. Είναι, λοιπόν, ο μεγαλύτερος ξένος επενδυτής στο Καζαχστάν καλύπτοντας πάνω από το 50% των άμεσων ξένων επενδύσεων, που προσελκύει η χώρα αυτή, της Κεντρικής Ασίας. Στον αντίποδα οι εξαγωγές του Καζαχστάν προς την Ευρώπη καλύπτουν, κυρίως, ανάγκες της Ευρωπαϊκής Ένωσης σε πετρέλαιο και αέριο, ορυκτά, χημικά, καθώς και προϊόντα διατροφής.

Η Ευρωπαϊκή Ένωση έχει ενισχύσει την οικονομική ανάπτυξη και την πολιτική μετάβαση που συντελείται στο Καζαχστάν τα τελευταία 26 χρόνια, με πάνω από 350 έργα συνολικού ύψους 180 εκατομμυρίων ευρώ, από τα οποία τα 74 εκατ. ευρώ επενδύονται κατά την τελευταία δεκαετία. Οι πόροι που διατέθηκαν έδωσαν ώθηση στα παρακάτω. Πρώτον, στην ικανότητα διακυβέρνησης, σε τοπικό και περιφερειακό επίπεδο. Δεύτερον, στην υποστήριξη της μεταρρύθμισης του τομέα της Δικαιοσύνης και τρίτον, στη βελτίωση της ικανότητας του δημόσιου τομέα, να εισάγει κοινωνικές και οικονομικές μεταρρυθμίσεις.

Επί του παρόντος δε, υλοποιούνται δύο προγράμματα της Ευρωπαϊκής Ένωσης στο Καζαχστάν. Το πρώτο ανέρχεται σε 7,1 εκατ. ευρώ και αφορά στην ενίσχυση της «πράσινης» οικονομίας, ενώ το δεύτερο πρόγραμμα ανέρχεται σε 5,5 εκατ. ευρώ και αφορά σε μεταρρυθμίσεις που προωθούνται στον δικαστικό τομέα. Κλείνοντας, πιστεύω πως, με βάση και όλα τα παραπάνω, η κύρωση της Συμφωνίας που συζητούμε σήμερα, αφενός, εκπληρώνει μια εταιρική υποχρέωση που έχουμε ως χώρα-μέλος της Ευρωπαϊκής Ένωσης και, αφετέρου, ενισχύει περαιτέρω την ανάπτυξη των διμερών σχέσεων μεταξύ Ελλάδας και Καζαχστάν. Ευχαριστώ.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Τον λόγο έχει ο κ. Θεοχαρόπουλος.

ΑΘΑΝΑΣΙΟΣ ΘΕΟΧΑΡΟΠΟΥΛΟΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ. - ΔΗΜ.ΑΡ.): Κύριε Πρόεδρε, κύριε Υπουργέ, κυρίες και κύριοι βουλευτές, συζητάμε σήμερα την κύρωση της Ενισχυμένης Εταιρικής Σχέσης και Συνεργασίας μεταξύ Ευρωπαϊκής Ένωσης και Καζακστάν, η οποία βασίζεται στη συμφωνία εταιρικής σχέσης και συνεργασίας του 1995, υπεγράφη το 2015 και τέθηκε σε προσωρινή εφαρμογή την 1η Μαΐου 2016. Η στρατηγική της Ευρωπαϊκής Ένωσης για την Κεντρική Ασία του 2007, επανεξετάστηκε το 2012 και τον Ιούνιο του 2015 και αποσκοπεί στην επίτευξη σταθερότητας και ευμάρειας στην περιοχή, μέσω της προώθησης των ανοιχτών κοινωνιών, του κράτους δικαίου, του εκδημοκρατισμού, καθώς και των σχέσεων συνεργασίας σχετικά με την ενεργειακή ασφάλεια.

Εκ παραλλήλου, βέβαια, αυτή η ενισχυμένη συνεργασία αποτελεί και ένα βήμα για την οικονομική και πολιτική εμπλοκή της Ευρωπαϊκής Ένωσης στην Κεντρική Ασία, μιας ανομοιογενούς, δηλαδή, περιοχής, τόσο από πολιτική όσο και από οικονομική άποψη, η οποία εφαρμόζει μια πολυσχιδή εξωτερική πολιτική, προσπαθώντας να ισορροπήσει τους δεσμούς της με τη Ρωσία, την Κίνα και τη Δύση. Το Ευρωπαϊκό Κοινοβούλιο υποστηρίζει τη στρατηγική της Ευρωπαϊκής Ένωσης και, ειδικότερα για το Καζαχστάν, έχει τονίσει τη σημασία μιας ενισχυμένης σχέσης συνεργασίας, έχει στηρίξει την ανάγκη προσχώρησης της χώρας στον Παγκόσμιο Οργανισμό Εμπορίου και την αντιμετώπιση των παραβιάσεων των ανθρωπίνων δικαιωμάτων.

Το Καζαχστάν είναι η μόνη χώρα της περιοχής που διατηρεί εμπορικές σχέσεις με την Ευρωπαϊκή Ένωση. Είναι μια χώρα που δίκαια την έχουν αποκαλέσει εκκολαπτόμενο γίγαντα τα τελευταία χρόνια, καθώς έχει εργαστεί πολύ σκληρά για την ανάπτυξη της οικονομίας, ειδικά στην κυρίαρχη βιομηχανία υδρογονανθράκων. Έχει παρουσιάσει ποσοστό αύξησης της οικονομίας ανάμεσα στα υψηλότερα στον κόσμο και, από το 2000 έως το 2015, κατάφερε να διπλασιάσει τη βιομηχανική παραγωγή και να φτάσει τις ξένες άμεσες επενδύσεις στα 700 εκατομμύρια δολάρια. Το έχει καταφέρει ελκύοντας επενδύσεις από Γερμανία, Ιαπωνία, Γαλλία, ΗΠΑ, Ολλανδία και Βρετανία.

Προφανώς, δεν είναι τυχαίο το γεγονός ότι κατάφερε να φτάσει στην 20η θέση μεταξύ 180 χωρών στην ανταγωνιστικότητα και στην 44η από 122 στον τομέα της εκπαίδευσης. Το πιο σημαντικό, όμως, που διαθέτει είναι οι επενδυτικοί του νόμοι. Η χώρα αυτή έχει τους χαμηλότερους φόρους στην περιοχή. Ενδεικτικά αναφέρω ότι, μεταξύ των επενδυτικών κινήτρων που δίνει, είναι ο μηδενικός φόρος για 8 με 10 χρόνια. Άλλο χαρακτηριστικό της χώρας είναι ότι έχει καταφέρει να διατηρεί καλές σχέσεις τόσο με την Ευρωπαϊκή Ένωση όσο και με τη Ρωσία. Για αυτό και, σύμφωνα με την Ευρωπαϊκή Επιτροπή, το Καζαχστάν αποτελεί ζωντανή απόδειξη ότι μπορεί να υπάρχουν καλές σχέσεις τόσο με την Ευρωπαϊκή Ένωση όσο και με τη Ρωσία. Πέραν των οικονομικών επιτευγμάτων, όμως, πρέπει να σημειωθεί ότι, σύμφωνα με το Παρατηρητήριο Ανθρωπίνων Δικαιωμάτων, το Καζαχστάν περιορίζει την ελευθερία του λόγου, του Τύπου και της θρησκείας σε μεγάλο βαθμό.

Όσον αφορά στο συγκεκριμένο νομοσχέδιο, σε αντίθεση με την αρχική συμφωνία εταιρικής σχέσης του 1995, που τέθηκε σε ισχύ το 1999 και που περιοριζόταν στη δημιουργία ενός γενικού πολιτικού, οικονομικού και επενδυτικού πλαισίου συνεργασίας και συνεννόησης και στις συνήθεις ευρωπαϊκές ρήτρες, η Ενισχυμένη Συμφωνία προβλέπει ρυθμίσεις για συνεργασία σε τομείς, όπως η υγεία, το περιβάλλον και η κλιματική αλλαγή, η ενέργεια, η φορολογία, η εκπαίδευση, ο πολιτισμός, η εργασία και κοινωνικά ζητήματα, η τεχνολογία και οι μεταφορές. Αξιοσημείωτο είναι, επίσης, ότι καλύπτει θέματα νομοθετικής συνεργασίας κράτους δικαίου, ξεπλύματος μαύρου χρήματος, καταπολέμησης χρηματοδότησης της τρομοκρατίας, οργανωμένου εγκλήματος και διαφθοράς, προφανώς, προσαρμοζόμενη στις νέες συνθήκες και στις νέες προκλήσεις που έχουν διαμορφωθεί σε παγκόσμια κλίμακα.

Άλλο σημείο διαφοροποίησης της Ενισχυμένης Συμφωνίας από την αρχική είναι ότι περιλαμβάνει ένα σημαντικό τμήμα εμπορικού ενδιαφέροντος, με σημαντικές δεσμεύσεις σε διάφορους τομείς εμπορικής πολιτικής, οι οποίες εκτιμάται ότι θα διασφαλίσουν ένα καλύτερο κανονιστικό περιβάλλον για τις επενδύσεις, οπότε και θα δημιουργηθούν σημαντικά οικονομικά οφέλη για τις ευρωπαϊκές επιχειρήσεις. Έχουμε, λοιπόν, μια Ενισχυμένη Συμφωνία, η οποία προωθεί την οικονομική και πολιτική εμπλοκή της Ευρωπαϊκής Ένωσης, γενικότερα, στην Κεντρική Ασία και ειδικότερα, στο Καζαχστάν. Μια Συμφωνία που προάγει περαιτέρω τα συμφέροντα των χωρών, που έχουν ήδη δραστηριοποιηθεί επενδυτικά στο Καζαχστάν και μια Συμφωνία που δυνητικά θα μπορούσε να είναι επωφελής για την Ελλάδα. Εξάλλου είναι 25ετής οι διπλωματικές σχέσεις των δύο χωρών, που μπορούν να ενισχυθούν και να διευρυνθεί η διμερής συνεργασία.

Το γεγονός ότι υπάρχει μια μακρόχρονη παρουσία 10.000 Ελλήνων στο Καζαχστάν, όπως και 80.000 πολιτών του Καζαχστάν στην Ελλάδα, αποτελεί μια γέφυρα επικοινωνίας, μέσω της οποίας θα μπορούσαν να ενισχυθούν οι διμερείς σχέσεις. Επιπλέον, και ειδικότερα ως προς το εμπόριο, τα κέρδη για τη χώρα μας θα μπορούσαν να είναι σημαντικά, λόγω της προστασίας των γεωγραφικών ενδείξεων που είναι ενισχυμένη, της εξάλειψης των περιορισμών στην κίνηση κεφαλαίων, της συνεργασίας και διευκόλυνσης στον τελωνειακό τομέα, του εξορθολογισμού των όρων συμμετοχής σε διαγωνισμούς δημοσίων συμβάσεων, που ευνοεί την συμμετοχή κατασκευαστικών μας εταιρειών, των διατάξεων για την ενέργεια και ειδικότερα, για την προαγωγή των ανανεώσιμων πηγών ενέργειες – στις οποίες η χώρα μας έχει την απαραίτητη τεχνογνωσία – της προώθησης των μικρομεσαίων επιχειρήσεων που ανοίγει προοπτικές για ελληνική δραστηριοποίηση, τη συνεργασία στον αγροτικό τομέα, καθώς, βέβαια, και την συνεργασία στον πολιτισμό, την εκπαίδευση και τον τουρισμό.

Για όλους αυτούς τους λόγους, λέμε ότι η Συμφωνία για τη Δημοκρατική Συμπαράταξη (ΠΑΣΟΚ – ΔΗΜΑΡ) είναι σε θετική κατεύθυνση, αλλά, λόγω του τρόπου με τον οποίο κυρώνονται οι διεθνείς συμβάσεις – το έχουμε αναφέρει επανειλημμένα στην συγκεκριμένη Επιτροπή και στην Ολομέλεια – χωρίς δυνατότητα ομιλίας όσων εισηγούνται θετικά και με ταυτόχρονη πολλές φορές κατάθεση τροπολογιών, σήμερα, επιφυλασσόμαστε στην Επιτροπή, με μοναδικό στόχο να έχουμε δικαίωμα λόγου στην Ολομέλεια.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Τον λόγο έχει ο κ. Δρίτσας.

ΘΟΔΩΡΗΣ ΔΡΙΤΣΑΣ: Νομίζω ότι είναι κοινός τόπος ότι μια διεθνή συμφωνία – πολύ περισσότερο από μια απλή διακρατική συμφωνία – όταν είναι συμφωνία οργανισμού κρατών με ένα άλλο κράτος, πρέπει να εξασφαλίζει κατ’ ελάχιστο την αρχή της αμοιβαιότητας και φυσικά, την αρχή της νομιμότητας. Η συγκεκριμένη Συμφωνία φαίνεται με επάρκεια ότι αυτά τα εξασφαλίζει. Ως εκ τούτου κρίνω και εγώ ότι, προφανώς, και πρέπει να προωθηθεί. Συμφωνώ με την ένταξή της στο ελληνικό δίκαιο και την ένταξη της χώρας μας στις χώρες εκείνες που θα έχουν υπερψηφίσει αυτή την Συμφωνία.

Από εκεί και πέρα, η δική μας χώρα, ενταγμένη στο συνολικό ευρωπαϊκό οικοδόμημα, θα δει και τις ιδιαίτερες σχέσεις που μπορεί να έχει με την οικονομία, την κοινωνία, τον πολιτισμό και όλα τα περιβάλλοντα που αφορούν στις διακρατικές σχέσεις Ελλάδας – Καζαχστάν. Ήδη, αναφέρθηκαν, 10.000 Έλληνες πολίτες διαβιούν εκεί και 80.000 πολίτες από το Καζαχστάν διαβιούν στη χώρα μας και όλα αυτά έχουν ιδιαίτερη σημασία. Διαφορετικά, εάν δεν δει προς αυτή την κατεύθυνση την επιλογή, θα επιλέξει στη συγκεκριμένη συγκυρία – τουλάχιστον, πέρα από άλλες και οποιεσδήποτε στρατηγικές – τον απομονωτισμό. Ο απομονωτισμός δεν είναι ούτε καν στη συγκυρία αυτή των οξύτατων ανταγωνισμών το καλύτερο εργαλείο για την πρόοδο. Αντίθετα, είναι το καλύτερο εργαλείο για να αφήσουμε χώρο σε όλους εκείνους που οργανώνουν την οπισθοδρόμηση και της Ευρώπης και της παγκόσμιας κοινωνίας.

Εκείνο, όμως, που πρέπει να μας απασχολήσει, παρότι όλα αυτά ισχύουν, και τώρα πια ως Κοινοβούλιο και ως χώρα και ως Κυβέρνηση, αλλά και ως ελληνική κοινωνία ενταγμένη στην ευρωπαϊκή οικογένεια, όπως λέγεται, είναι ότι αυτές οι διεθνείς συμφωνίες δεν μπορούν να αφήνουν απέξω ζητήματα που, πλέον, έχουν καταστεί ζητήματα πρώτης γραμμής και πρώτης επικαιρότητας. Όντως αποτυπώνει κάθε συμφωνία σε κάθε ιστορική συγκυρία τον εσωτερικό ή το διακρατικό ή τον διεθνή συσχετισμό και όντως διάγουμε περίοδο αρκετά μακριά, όπου ο συσχετισμός ανάμεσα στις δυνάμεις της κερδοφορίας του κεφαλαίου και της εργασίας είναι δυσμενής για τις δυνάμεις της εργασίας, όπως είναι δυσμενής και για το περιβάλλον και για τα δικαιώματα και για πολλά άλλα πράγματα.

Όμως, έχει, ήδη, ωριμάσει με πολύ αρνητικό τρόπο, ότι αυτός ο δυσμενής συσχετισμός με την παγκοσμιοποιημένη οικονομία, με την κυριαρχία και την ηγεμονία του παγκοσμιοποιημένου κεφαλαίου κ.λπ. δεν έχει φέρει ευημερία, αλλά έχει φέρει καινούργια φτώχεια στον πλανήτη και σε πολλές χώρες και οικονομική κρίση, ανταγωνισμούς που φτάνουμε μέχρι και σε πολέμους και πολλά άλλα.

Αυτή, λοιπόν, είναι μια διαπίστωση πια υπερώριμη, την οποία ο ΣΥΡΙΖΑ και η ελληνική Κυβέρνηση όχι μόνο την έχει κατανοήσει εγκαίρως εδώ και χρόνια, αλλά όλη μας η πολιτική έχει κατατείνει στο να αναδείξει – παρόλο ότι είμαστε στριμωγμένοι και παρότι οι δυνάμεις μας είναι μικρές – στο ευρωπαϊκό περιβάλλον αυτά τα θέματα και τα έχει αναδείξει και έχει προκαλέσει ρωγμές στις εξελίξεις. Είναι, λοιπόν, καιρός όχι μόνοι μας, αλλά μαζί και με τις άλλες δυνάμεις των δημοκρατικών στοχεύσεων στην Ευρώπη και στις διεθνείς συμφωνίες να περιλαμβάνονται μελετημένες και στοχευμένες ρήτρες και για τα ζητήματα της εργασίας και των κοινωνικών δικαιωμάτων και για τα ζητήματα της δημοκρατίας και των ελευθεριών και των ατομικών δικαιωμάτων, αλλά και των πολιτικών δικαιωμάτων και για τα ζητήματα του περιβάλλοντος και για όλα αυτά.

Πιστεύω, δηλαδή και είμαι βέβαιος ότι αυτό γίνεται, αλλά πρέπει να το συνομολογήσει και το Ελληνικό Κοινοβούλιο και το ευρύτερο πολιτικό φάσμα στην Ελλάδα και όχι μόνο μια Κυβέρνηση και ένας Υπουργός να το επιχειρεί υπό δυσμενείς συνθήκες, ότι η Ελλάδα θα συνεισφέρει και θα πρωτοπορήσει μέσα στο διπλωματικό πεδίο των ανταγωνισμών και στην Ευρωπαϊκή Ένωση και διεθνώς, για την αναβάθμιση αυτών των στοχεύσεων και αυτών των αξιών, που να αποτυπώνονται όσο γίνεται περισσότερο και στις διακρατικές, αλλά κυρίως, στις διεθνείς συμφωνίες.

Είναι η συζήτηση για την Ενισχυμένη Συμφωνία με το Καζαχστάν μια ευκαιρία, γιατί όντως εμπεριέχονται τέτοιου είδους ζητήματα, για να τεθούν τέτοια ζητήματα. Λέω και πάλι, όχι από τη μεριά της Κυβέρνησης και μόνο, γιατί είμαι βέβαιος ότι η Κυβέρνησή μας το επιδιώκει αυτό και το στοχεύει, αλλά από το ευρύτερο πολιτικό φάσμα της χώρας μας και των δημοκρατικών δυνάμεων της Ευρώπης. Σας ευχαριστώ.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Ευχαριστούμε τον κ. Δρίτσα. Τον λόγο έχει ο Αναπληρωτής Υπουργός Εξωτερικών, κ. Κατρούγκαλος.

ΓΕΩΡΓΙΟΣ ΚΑΤΡΟΥΓΚΑΛΟΣ (Αναπληρωτής Υπουργός Εξωτερικών): Σας ευχαριστώ πολύ, κύριε Πρόεδρε. Νομίζω ότι τα γενικά χαρακτηριστικά της Σύμβασης που θα κυρώσουμε έχουν, ήδη, σε πολύ σημαντικό βαθμό περιγραφεί. Ανήκει στην νέα κατηγορία συμφωνιών, που συνάπτει η Ευρωπαϊκή Ένωση και δεν περιλαμβάνει μόνο προβλέψεις για το εμπόριο, αλλά γενικότερες ρυθμίσεις για την εμβάθυνση και της πολιτικής, αλλά και της οικονομικής συνεργασίας.

Να πω εκ των προτέρων, ότι συμφωνώ με τις τελευταίες παρατηρήσεις του συνάδελφου και φίλου, του κ. Δρίτσα, ότι μολονότι θεωρητικά αυτός ο νέος τύπος συμβάσεων εξασφαλίζει και τον προσανατολισμό των κρατών, με τα οποία συνάπτονται οι σχέσεις αυτές και με άλλες αρχές της Ευρωπαϊκής Ένωσης, όπως είναι τα κοινωνικά δικαιώματα, όπως είναι ο εκδημοκρατισμός, ακριβώς, επειδή η επικρατούσα αντίληψη αυτή τη στιγμή στην Ευρωπαϊκή Ένωση δεν είναι ούτε υπέρ της εργασίας και σε πολύ μεγάλο βαθμό αφίσταται από αυτό που θεωρούμε ευρωπαϊκό - κοινωνικό μοντέλο αναφοράς. Αυτό δεν αποτυπώνεται συχνά στις σχετικές συμφωνίες.

Παρόλα αυτά, όπως επισήμαναν οι περισσότεροι Εισηγητές είναι προς όφελος και των δύο λαών, και του λαού του Καζακστάν και του ελληνικού λαού, η ενίσχυση της οικονομικής συνεργασίας για τους λόγους, που θα εκθέσω στη συνέχεια.

Πέραν του ότι η εμβάθυνση των οικονομικών σχέσεων της Ευρωπαϊκής Ένωσης και του Καζαχστάν αποτελεί ένα τμήμα της γενικότερης προσπάθειας να οικοδομηθούν οικονομικές σχέσεις της Ευρώπης στο χώρο της Ευρασίας, το Καζαχστάν – όπως σωστά παρατηρήθηκε και από τον κ. Δανέλλη και από τον κ. Κεδίκογλου – είναι χώρα που βρίσκεται, κατά κάποιο τρόπο, στο μεταίχμιο προσπαθειών ολοκλήρωσης. Συμμετέχει στην Ευρασιατική Ένωση, που αποτελεί την προσπάθεια της Ρωσίας και των πρώην χωρών της Σοβιετικής Ένωσης, που συνομιλούν μαζί της, να διαμορφώσουν μια ενιαία αγορά, συνομιλεί όμως και με την Ευρωπαϊκή Ένωση.

Από αυτή την άποψη, μπορεί να αποτελέσει και για τη δική μας χώρα γέφυρα στην προσπάθεια να συνδέσουμε αυτούς τους δύο οικονομικούς χώρους. Υποδέχομαι και χαιρετίζω τις προτάσεις του κ. Κεδίκογλου για την ανάγκη, ειδικά στο χώρο της Ευρασιατικής Ένωσης, να ενισχύσουμε τη συνεργασία μας. Αναφέρω ότι η χώρα μας είναι η πρώτη που έχει προβεί σε κοινή δήλωση με την Ευρασιατική Ένωση, τον Ιούνιο που μας πέρασε, για την ανάγκη να προωθήσουμε την οικονομική συνεργασία στο πλαίσιο πάντα και των αντίστοιχων υποχρεώσεων που έχουμε με την Ευρωπαϊκή Ένωση, Διότι, όπως ξέρετε, ο μείζων εταίρος της Ευρασιατικής Ένωσης είναι η Ρωσία, προς την οποία ισχύουν κυρώσεις που τις θεωρούμε μεν, ως χώρα, αντιπαραγωγικές, εφαρμόζονται όμως και ισχύουν.

Επίσης, υπάρχουν και οι γενικότερες δεσμεύσεις της Ευρωπαϊκής Ένωσης ως προς την αποκλειστική αρμοδιότητα που έχει η Ένωση για τη σύναψη εμπορικών σχέσεων. Όμως, λαμβανομένων υπόψη όλων αυτών των παραμέτρων, θεωρούμε ότι η σχέση με το Καζαχστάν και με την Ευρασιατική Ένωση είναι ένα από τα προνομιακά πεδία προώθησης της οικονομικής μας διπλωματίας.

Αυτό καθαυτό το Καζαχστάν, όπως σωστά αναφέρθηκε, αποτελεί ένα φιλικό ιστορικό χώρο από πολλά χρόνια. Από τη στιγμή που κέρδισε ή έχει την ανεξαρτησία του εδώ και είκοσι πέντε χρόνια έχουμε προνομιακές και φιλικές σχέσεις μαζί του. Γιορτάζουμε τώρα αυτή τη σημαντική επέτειο και στις διμερείς επαφές που έχουμε και που θα συνεχιστούν – 4 Δεκεμβρίου πρόκειται να επισκεφτώ την Αστάνα – υπάρχει και από τις δύο πλευρές πρόθεση περαιτέρω εμβάθυνσης.

Θα ήθελα να κάνω μια μικρή αναφορά στις κριτικές σκέψεις των κομμάτων που δήλωσαν ότι δε θα υπερψηφίσουν. Προφανώς, δεν αναφέρομαι στις γενικότερες πολιτικές τους τοποθετήσεις, αλλά σε ειδικότερα θέματα. Τέθηκε ένα ερώτημα από τον κ. Κούζηλο, εάν ενισχύονται με την Συνθήκη αυτή και ανάλογες συνθήκες οι χώρες του Νότου στην Ευρωπαϊκή Ένωση και μήπως οι συνθήκες συντελούν στην ανισομέρεια της ισχύος. Ότι υφίσταται ένα μεγάλο ζήτημα άνισης κατανομής του οφέλους από την ευρωπαϊκή ενοποίηση, λόγω σημαντικών ελλειμμάτων της αρχιτεκτονικής της Ευρωζώνης, είναι πράγμα αναμφισβήτητο. Εμείς, όμως, επειδή ακριβώς είμαστε προνομιακοί συνομιλητές της Ρωσίας και του χώρου της Ευρασίας για ιστορικούς λόγους, μόνο να κερδίσουμε έχουμε όσο εμβαθύνουμε την οικονομική μας σχέση με τον ευρύτερο αυτό χώρο.

Θα έλεγα γενικότερα ότι πρέπει να πάψουμε να θεωρούμε τον ευρωπαϊκό Νότο ως τον φτωχό συγγενή. Αν σκεφτείτε τώρα, μετά την αποχώρηση του Ηνωμένου Βασιλείου, οι χώρες του Νότου – αυτές που προσπαθούμε και στο πλαίσιο της Περιφερειακής συνεργασίας, που συνιστά η Διάσκεψη της Μεσογείου να φέρουμε στο τραπέζι του κοινού προγραμματισμού – συγκεντρώνουν στους κόλπους τους την δεύτερη, την τρίτη και την τέταρτη μεγαλύτερες οικονομίες της Ευρωζώνης. Δηλαδή, κάθε άλλο παρά μικροί παίκτες αποτελούν.

Ως προς τις παρατηρήσεις του Κομμουνιστικού Κόμματος Ελλάδος, εφόσον καπιταλιστικές οικονομίες υπάρχουν εκατέρωθεν, προφανώς, εμβάθυνση των καπιταλιστικών σχέσεων εξυπηρετούν παρόμοιες συνθήκες. Όμως, η οικονομική ολοκλήρωση αυτή καθαυτή, δηλαδή, η δυνατότητα συνεργασιών διαφόρων χωρών είναι προοδευτική τάση, ακριβώς γιατί στο επίπεδο των παραγωγικών δυνάμεων και όχι των παραγωγικών σχέσεων επιτρέπει έναν συντονισμό τέτοιο, που στο μέλλον σε άλλες σχέσεις παραγωγής, θα εξυπηρετήσει τους λαούς αυτών των περιοχών.

Γι' αυτό τον λόγο άλλωστε και σοσιαλιστικές χώρες, όπως η Κούβα, προσπαθούν να συνάπτουν παρόμοιες σχέσεις συνεργασίας και με την Ευρωπαϊκή Ένωση και γενικότερα.

Ενόψει, λοιπόν, όλων των παραπάνω και με τις ευχαριστίες μου για το υψηλό επίπεδο της συζήτησης και την ενημέρωση των Εισηγητών για τα αρκετά εξειδικευμένα θέματα, που περιλάμβανε αυτή η Συνθήκη, αυτή η Ενισχυμένη Συμφωνία Εταιρικής Σχέσης, προτείνω σε όλους να προχωρήσουν στην υπερψήφιση του σχεδίου νόμου στην Ολομέλεια, ώστε να κυρωθεί το συντομότερο δυνατό.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής): Ευχαριστούμε πολύ τον Αναπληρωτή Υπουργό Εξωτερικών.

Κυρίες και κύριοι συνάδελφοι, κλείνουμε τη συνεδρίαση με λεπτομερή αναφορά στις θέσεις των κομμάτων για την Κύρωση: «Υπέρ» του σχεδίου νόμου τάσσονται ΣΥ.ΡΙΖ.Α., Νέα Δημοκρατία, ΑΝ.ΕΛ., Ένωση Κεντρώων και «Ποτάμι». «Κατά» τάχθηκαν η Χρυσή Αυγή και το Κ.Κ.Ε., ενώ επιφυλάχθηκε για την Ολομέλεια η Δημοκρατική Συμπαράταξη (ΠΑ.ΣΟ.Κ. – ΔΗΜ.ΑΡ.).

Επομένως, το σχέδιο νόμου του Υπουργείου Εξωτερικών «Κύρωση της Ενισχυμένης Συμφωνίας Εταιρικής Σχέσης και Συνεργασίας μεταξύ της Ευρωπαϊκής Ένωσης και των Κρατών Μελών της, αφενός, και της Δημοκρατίας του Καζακστάν, αφετέρου», γίνεται δεκτό, επί της αρχής, κατ’ άρθρον και στο σύνολό του, κατά πλειοψηφία.

Λύεται η συνεδρίαση.

Στο σημείο αυτό έγινε η γ΄ ανάγνωση του καταλόγου των μελών της Επιτροπής. Παρόντες είναι οι Βουλευτές κ.κ. Αναγνωστοπούλου Σία, Αυλωνίτου Ελένη, Καστόρης Αστέριος, Δρίτσας Θοδωρής, Εμμανουηλίδης Δημήτριος, Καββαδία Αννέτα, Κυρίτσης Γεώργιος, Μπαλλής Συμεών, Ρίζος Δημήτρης, Σταματάκη Ελένη, Τελιγιορίδου Ολυμπία, Τζαμακλής Χαρίλαος, Κεδίκογλου Συμεών (Σίμος), Θεοχαρόπουλος Αθανάσιος, Κούζηλος Νικόλαος, Κανέλλη Λιάνα και Κατσίκης Κωνσταντίνος.

Τέλος και περί ώρα 12.50΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

**ΚΩΝΣΤΑΝΤΙΝΟΣ ΔΟΥΖΙΝΑΣ ΜΑΡΙΑ ΤΡΙΑΝΤΑΦΥΛΛΟΥ**